Document ID: 32006R1128

32006R1128
L 201/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1128/2006 AL COMISIEI
din 24 iulie 2006
privind etapa de comercializare la care se referă prețul mediu pentru carcasele de porc
(Versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), în special articolul 4 alineatul (6),
întrucât:
(1)
Regulamentul (CEE) nr. 3537/89 al Comisiei din 27 noiembrie 1989 privind etapa de comercializare la care se referă prețul mediu pentru carcasele de porc (2) a fost modificat (3) în mod substanțial. Este necesar, din motive de claritate și de raționalizare, să se codifice regulamentul respectiv.
(2)
Piețele reprezentative cuprind, pentru fiecare țară, toate piețele menționate de anexa I la Regulamentul (CE) nr. 908/2006 al Comisiei (4).
(3)
În temeiul Regulamentului (CEE) nr. 2759/75, trebuie stabilit prețul mediu ponderat pentru carcasele de porc pe piețele reprezentative ale Comunității, pentru a se estima dacă situația de pe piață justifică măsuri de intervenție.
(4)
Pentru stabilirea acestui preț mediu pentru carcasele de porc, trebuie să fie disponibile prețuri comunitare comparabile. În acest scop, trebuie utilizată o singură calitate de carcase de porc, corespunzătoare calității standard menționate la articolul 4 alineatul (1) din Regulamentul (CEE) nr. 2759/75, precum și o etapă de comercializare definită în mod clar. Deoarece carcasele de porc sunt în general comercializate în etapa de abatorizare, acest stadiu este cel care ar trebui adoptat.
(5)
Cotațiile pentru carcasele de porc sunt stabilite în întreaga Comunitate în conformitate cu grila comunitară de clasificare a carcaselor de porc, stabilită prin Regulamentul (CEE) nr. 3220/84 al Consiliului (5), și cu normele de aplicare stabilite prin Regulamentul (CEE) nr. 2967/85 al Comisiei (6).
(6)
Este necesar să se adopte un regulament care să coroboreze toate normele privind etapa de comercializare la care se referă prețul mediu pentru carcasele de porc.
(7)
Măsurile prevăzute de prezentul regulament sunt conforme cu avizul Comitetului de gestionare a cărnii de porc,
ADOPTĂ PREZENTUL REGULAMENT:
Articolul 1
(1) Prețul pieței comunitare pentru carcasele de porc, menționat la articolul 4 alineatul (2) din Regulamentul (CEE) nr. 2759/75, se determină pe baza prețurilor la intrarea în abator, exclusiv taxa pe valoarea adăugată, plătite furnizorilor de porcine vii.
(2) Prețurile menționate la alineatul (1) includ valoarea organelor comestibile netransformate și a resturilor animale și se exprimă pentru 100 kg de carcasă de porc rece:
-
prezentată în conformitate cu prezentarea de referință prevăzută la articolul 2 alineatul (1) din Regulamentul (CEE) nr. 3220/84
și
-
cântărită și clasificată pe cârligul abatorului, greutatea înregistrată fiind convertită în greutate de carcasă rece, în conformitate cu metodele prevăzute la articolul 2 din Regulamentul (CEE) nr. 2967/85.
Articolul 2
(1) Prețul pieței pentru carcasele de porc dintr-un stat membru este egal cu media cotațiilor pentru carcasele de porc înregistrate pe piețele sau la centrele de cotație din statul membru respectiv, prevăzute de anexa I la Regulamentul (CE) nr. 908/2006.
(2) Prețul menționat la alineatul (1) se determină pe baza cotațiilor stabilite pentru carcasele care cântăresc:
-
de la 60 până sub 120 kg grad E;
-
de la 120 până sub 180 kg grad R.
Alegerea categoriilor de greutate, precum și ponderarea eventuală a acestora rămân la latitudinea statului membru respectiv; statul membru informează Comisia cu privire la aceasta.
Articolul 3
Regulamentul (CEE) nr. 3537/89 se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență din anexa II.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 2006.

Labels: 2
17